<classify> Wananchi wilayani Magu katika mkoa wa Mwanza wamemsifia Hakimu Mfawidhi wa Mahakama ya Wilaya ya Magu, Edmund Kente, mbele ya Jaji Mfawidhi wa Mahakama Kuu ya Kanda ya Mwanza, Sam Rumanyika wakisema wanaridhishwa na huduma na utendaji kazi wake.Hayo yalijiri mwishoni mwa juma baada ya Jaji Rumanyika kuzuru mahakamani hapo na kutumia fursa hiyo kusikiliza maoni ya wananchi kuhusu huduma wazipatazo.Wananchi hao waliokuwa wakihudhuria na kusikiliza kesi mbalimbali mahakamani hapo, walimweleza Jaji Rumanyika kwamba, Hakimu Kente amekuwa mfano bora wa kuigwa kutokana na namna anavyotoa huduma bora.Miongoni mwa waliozungumza, wamesema hakimu huyo anazingatia muda wa kuanza kuendeshaji kesi jambo linalowafanya wananchi wengi kuepuka matumizi yasiyo ya lazima ya muda na fedha wakati wakisubiri muda wa kuanza kusikilizwa kwa kesi zao.Kwa ujumla huduma zinazotolewa mahakamani hapa ni nzuri, lakini suala la kuzingatia muda wa kuanza kesi mapema Hakimu Kente na wenzake wanajitahidi sana, amesema Jackson Ntuzu, mkazi wa mjini Magu.Jaji Rumanyika amewaambia wananchi hao kuwa Idara ya Mahakama imetenga kila Alhamisi, mahakama kutumia sehemu ya muda kutoa elimu kwa umma kuhusu taratibu na majukumu ya mahakama na watumishi wake.Wananchi wanapofika eneo la mahakama wanastahili haki ya kuhudumiwa wakiwa huru, alisema Jaji Rumanyika.Mkazi wa Nyanguge wilayani hapa, Pamela Hezron amesema katika mazungumzo na gazeti hili kuwa, uamuzi wa mahakama kutenga muda kwa elimu hiyo, utawajengea wananchi uelewa zaidi wa taratibu za kisheria na upatikanaji wa haki mahakamani.Hakimu Kente ameahidi kuendeleza utaratibu wa kuhakikisha wadau wa mahakama hiyo wanaendelea kuhudumiwa kwa ubora.Februari mwaka huu wakati Rais John Magufuli akihutubia katika kilele cha maadhimisho ya Siku ya Sheria yaliyofanyika kitaifa jijini Dar es Salaam, aliwapongeza watumishi wa mahakama kwa kazi wanazofanya ukiwamo ya kupunguza mrudikanao wa kesi.  <topic>: kitaifa 